钦定古今图书集成/理学汇编/学行典/第227卷 > 《劝民孝友说》王元弼
## 钦定古今图书集成/理学汇编/学行典/第227卷 > 《劝民孝友说》王元弼

治莫备于成周，而又莫隆于吾朝。其岁荒也，均民之
食，则有赈饥之粟焉；联其居也，则有比闾、族、党焉；纠
其行也，则乡大夫、州长、县宰焉；统其属也，则有《宗法》
焉；劝其善，惩其恶，则又有旌别之典焉。民生斯世，可
谓幸且庆矣。宜乎礼让兴行，风俗纯美，父母相与慈
于堂，兄弟相与友于室，子孙相与孝于家，使亲亲之
仁洽于九族，急相赒，喜相贺，死葬相恤，患难相救，亦
其效当然，盖无足以异也。今奉天子命莅兹邑，已二
载矣，某深愧学业浅陋，𢘆思所以驭民于孝友之道；
至于劝惩之际，亦思其所以使民戒勉之。方今吾民
咸归于尧天舜日之内，并以体各上台治教之深衷，
不啻一而再，再而三矣。然吾民之笃于慈爱、厚于伦
理者固不少闲，有一二父不慈于子、弟不友于兄、子
不孝于亲者，往往见于禀帖中，某深为吾民痛且哀，
是在某之责也。吾民亦当思，人之生必有与也。晨夕
与居者，乡则有长幼，学则有师友，而家则父子兄弟，
自有生以来未能易也。而家为最亲一家之众，所谓
骨肉戚疏之杀，虽则不齐，非爱不亲，其致一也，况为
人之所固有者乎？今某特为拈出，为吾民劝，愿吾民
家家孝弟，人人慈爱，不其盛哉，不其休哉！是在吾民
之为父母者，各相劝勉；为兄弟者，各相警戒也。毋忽
视之。